CELEX: 52017PC0166
Language: mt
Date: 2017-04-07
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Appendiċijiet tal-Konvenzjoni dwar il-konservazzjoni tal-ispeċijiet migratorji ta’ annimali selvaġġi fil-kuntest tat-tnax-il laqgħa tal-Konferenza tal-Partijiet

IL-KUMMISSJONI EWROPEA
            Brussell, 7.4.2017
            COM(2017) 166 final
            2017/0077(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Appendiċijiet tal-Konvenzjoni dwar il-konservazzjoni tal-ispeċijiet migratorji ta’ annimali selvaġġi fil-kuntest tat-tnax-il laqgħa tal-Konferenza tal-Partijiet
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               L-għan tal-Konvenzjoni dwar il-konservazzjoni tal-ispeċijiet migratorji tal-annimali selvaġġi (magħrufa wkoll bħala s-CMS jew il-Konvenzjoni ta’ Bonn) hu li jiġu kkonservati l-ispeċijiet migratorji tal-art, tal-baħar u avjarji fil-firxa tagħhom. Hija trattat intergovernattiv, konkluż taħt il-patroċinju tal-Programm tan-Nazzjonijiet Uniti għall-Ambjent, li jittratta l-konservazzjoni tal-ħajja selvaġġa u l-ħabitats fuq skala globali. L-Unjoni Ewropea ilha Parti mis-CMS mill-1 ta’ Novembru 1983
                  1
               .
            
            
               L-ispeċijiet migratorji li għandhom jiġu kkonservati huma elenkati fl-Appendiċijiet I (speċijiet fil-periklu li jinqerdu ) u II (speċijiet li għandhom ikunu s-suġġetti ta’ ftehim) tal-Konvenzjoni.
            
            
               Il-Konferenza tal-Partijiet hija korp tat-teħid tad-deċiżjonijiet tal-Konvenzjoni u għandha s-setgħat li tivvaluta l-istat ta’ konservazzjoni tal-ispeċijiet migratorji u, sussegwentement, li temenda l-Appendiċijiet I u II tal-Konvenzjoni.
            
            
               F'konformità mal-Artikolu XI tal-Konvenzjoni, kwalunkwe Parti tista’ tressaq proposti għal emenda. Emenda tal-Appendiċijiet tidħol fis-seħħ għall-Partijiet kollha disgħin jum wara l-laqgħa tal-Konferenza tal-Partijiet li fiha tiġi adottata, għajr għal dawk il-Partijiet li jagħmlu xi riżerva.
            
            
               It-tnax-il laqgħa tal-Konferenza tal-Partijiet fil-Konvenzjoni se ssir f’Manila (il-Filippini) mit-22 sat-28 ta’ Ottubru 2017. Għal din il-laqgħa, qed jiġi propost li l-Unjoni tagħmel proposti biex temenda l-Appendiċi II tal-Konvenzjoni biex iżżid il-protezzjoni ta’ żewġ speċijiet ta’ għasafar, jiġifieri l-ispeċijiet tal-għasafar Lanius excubitor excubitor u Lanius minor, fil-firxa tad-distribuzzjoni tagħhom, inkluż barra mill-Unjoni, abbażi tal-kunsiderazzjonijiet li ġejjin: (1) l-inklużjoni ta’ dawn l-ispeċijiet hija xjentifikament soda; (2) din l-inklużjoni hija konsistenti mal-leġiżlazzjoni tal-UE; u (3) l-Unjoni hija impenjata fil-kooperazzjoni internazzjonali għall-protezzjoni tal-bijodiversità. Għalhekk huwa meħtieġ li l-Kunsill jieħu deċiżjoni bil-għan li tkun stabbilita l-pożizzjoni li għandha tiġi adottata f’isem l-Unjoni fil-kuntest tat-tnax-il laqgħa tal-Konferenza tal-Partijiet rigward il-proposti għal emenda.
            
            
               F’konformità mal-Artikolu XI (3), is-Segretarjat tal-Konvenzjoni stabbilixxa d-data tal-25 ta’ Mejju 2017 bħala l-iskadenza għall-preżentazzjoni tal-proposti għal emenda.
            
            
               Qabel it-tnax-il laqgħa tal-Konferenza tal-Partijiet, is-Segretarjat tal-Konvenzjoni jista’ jikkomunika proposti li jkunu saru minn Partijiet oħrajn sabiex jiġu emendati l-Appendiċijiet I u II tal-Konvenzjoni, li jistgħu jirrikjedu wkoll deċiżjoni li tistabbilixxi l-pożizzjoni li għandha tkun adottata f’isem l-Unjoni rigward dawk il-proposti.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Dawn il-proposti ma jeħtieġu l-ebda bidla fil-liġi tal-Unjoni, minħabba li jikkonċernaw żewġ speċijiet li diġà jibbenefikaw minn protezzjoni xierqa mil-liġi tal-Unjoni, b’mod partikolari d-Direttiva dwar l-Għasafar
                  2
               .
            
            
               •Konsistenza ma’ politiki oħra tal-Unjoni
            
            
               
                  Il-proposta hija konsistenti mas-Seba’ Programm ta’ Azzjoni Ambjentali
                     3
                   u l-istrateġija tal-UE għall-bijodiversità sal-2020
                     4
                  , b’mod partikolari l-Mira 6: għajnuna biex tiġi evitata t-telfa tal-bijodiversità fuq livell dinji.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-proposta hija magħmula skont l-Artikolu 192(1), flimkien mal-Artikolu 218(9) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-ġbir u l-użu tal-għarfien espert
            
         
         
            
               
                  Franza ppreżentat l-abbozz tal-emendi f’isem l-Unjoni li jinsabu f’din il-proposta biex jiġu kkunsidrati fil-Grupp ta’ Esperti dwar id-Direttivi dwar l-Għasafar u l-Ħabitats. Wara sar skambju informali ta’ fehmiet preliminari mal-Istati Membri.
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Il-proposta ma toħloq l-ebda rekwiżiti ta’ monitoraġġ jew rappurtar ġodda. L-ippjanar u l-monitoraġġ tal-implimentazzjoni kollha se jkunu parti mill-attivitajiet regolari tal-ippjanar u r-rappurtar skont din il-konvenzjoni.
               
            
            
               2017/0077 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Appendiċijiet tal-Konvenzjoni dwar il-konservazzjoni tal-ispeċijiet migratorji ta’ annimali selvaġġi fil-kuntest tat-tnax-il laqgħa tal-Konferenza tal-Partijiet
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Bħala Parti mill-Konvenzjoni dwar il-konservazzjoni ta’ speċijiet migratorji ta’ annimali selvaġġi (“il-Konvenzjoni”) kif approvat bid-Deċiżjoni tal-Kunsill 82/461/KEE
                  5
               , l-Unjoni tista’ tipproponi emendi tal-Appendiċijiet tal-Konvenzjoni li jelenkaw l-ispeċijiet li għandhom ikunu kkonservati.
            
            
               (2)Il-Konferenza tal-Partijiet hija l-korp tat-teħid tad-deċiżjonijiet tal-Konvenzjoni u s-setgħat tagħha jinkludu l-kapaċità li tivvaluta l-istat ta’ konservazzjoni tal-ispeċijiet migratorji u, sussegwentement, li temenda l-Appendiċijiet I u II tal-Konvenzjoni.
            
            
               (3)Jidher li l-inklużjoni tal-ispeċijiet Lanius excubitor excubitor u Lanius minor fl-Appendiċi I għandha bażi xjentifka soda, f’konformità mal-leġiżlazzjoni tal-Unjoni u mal-impenn tal-Unjoni fil-kooperazzjoni internazzjonali għall-protezzjoni tal-bijodiversità.
            
            
               (4)Fid-dawl tat-tnax-il laqgħa tal-Konferenza tal-Partijiet li se isseħħ f’Manila (il-Filippini) bejn it-22 u t-28 ta’ Ottubru 2017, l-Unjoni għandha tipproponi emenda tal-Appendiċi II biex jinkludi l-ispeċijiet Lanius excubitor excubitor u Lanius minor.
            
            
               (5)Dawn il-proposti se jkunu kkomunikati lis-Segretarjat tal-Konvenzjoni,
            
            
               ADOTTA DIN ID-DEĊIŻJONI:
            
         
         
            
               Artikolu 1
            
            
               Fid-dawl tat-tnax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċijiet migratorji tal-annimali selvaġġi, il-Kummissjoni hija b’dan awtorizzata biex f’isem l-Unjoni tippreżenta proposta għal emenda tal-Appendiċi II tal-Konvenzjoni biex jinkludi l-ispeċijiet Lanius excubitor excubitor u Lanius minor.
            
            
               Il-Kummissjoni għandha tikkomunika dawn il-proposti lis-Segretarjat tal-Konvenzjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 82/461/KEE tal-24 ta’ Ġunju 1982, li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, ĠU L 210, 24.6.1982, p. 10.
               
               
                  
                     (2)
                  Id-Direttiva tal-Kunsill 79/409/KEE tat-2 ta’ April 1979 dwar il-konservazzjoni tal-għasafar selvaġġi, ĠU L  103, 25.4.1979, p. 1.
               
               
                  
                     (3)
                  Id-Deċiżjoni Nru 1386/2013/UE tal-Parlament Ewropew u tal-Kunsill tal-20 ta' Novembru 2013 dwar Programm Ġenerali ta’ Azzjoni Ambjentali tal-Unjoni sal-2020 “Ngħixu tajjeb, fil-limiti tal-pjaneta tagħna”ĠU L 354, 28.12.2013, p. 171.
               
               
                  
                     (4)
                  COM(2011) 244 final "L-assigurazzjoni ta’ ħajjitna, il-kapital naturali tagħna: strateġija tal-UE għall-bijodiversità sal-2020” 
               
               
                  
                     (5)
                  Id-Deċiżjoni tal-Kunsill 82/461/KEE tal-24 ta’ Ġunju 1982, li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, (ĠU L 210, 24.6.1982, p. 10.)